**ОТЧЕТ ЗА ДЕЙНОСТТА НА ЧИТАЛИЩЕ „ ОБНОВА-1869”**

 **ПРЕЗ 2018 ГОДИНА**

 Уважаеми членове на читалищното настоятелство, уважаеми присъстващи, благодаря на всички, които приеха поканата ни, за да направим заедно равносметка за още една отминала година. Всеки един от Вас има своя принос в работата на обществения живот в селото ни. Онова, което ще отчетем днес, е резултат от общите ни усилия.

Естествено тук, в читалището, правим ясно и своята равносметка - не всичко е било винаги така, както сме искали да направим, не винаги нещата са се случвали по начина, по който е трябвало, но винаги сме се ръководили от идеята, че читалището не е самостоятелна институция и неговото съществуване зависи от фактори, определящи неговия живот - финансиране, непредвидени ремонтни дейности, човешки ресурси...

Въпреки всичко изминалата 2018 година имаше своите различни по естество прояви. Всички те естествено се случиха според финансовите ни възможности и с подкрепата на партньори като община Павел баня, ККП „ Блага дума“ , ОУ „Н.Й. Вапцаров и ДГ „Славейче”.

По традиция първо искам да обърна вниманието Ви към дейността на библиотеката през изминалата година. Общият библиотечен фонд наброява14 821 тома. Читателите ни са 336, като от тях до 14 години са 188. Раздадените библиотечни материали 3 321 тома. Като цяло има читателската активност: в летния сезон при групата на децата, в зимния при пенсионерите.

 Като цяло дейността в самата библиотека продължава според възможностите й. Към нея функционира традиционни клуб „ Млад приятел на книгата” . В тази връзка похвална е инициативата на педагозите в детска градина „Славейче“, които по време на Националната седмица на четенето организираха посещение на най- малките в читалнята на библиотеката. Някои от децата за първи път се докоснаха до книгата. Бяха прочетени български приказки, а децата бяха приканени да разкажат любими такива. Присъстваха и родители, които прочетоха части от отделни книжки на децата.

В този контекст и със същата водеща идея - децата да обичат книгите - премина Седмицата на детската книга през месец април. Имаше организирана среща от началния курс в училището, които не просто посетиха и разгледаха библиотеката, но и бяха подготвили драматизации на две приказки.

Не по - малко интересни бяха организираните литературни четения на творби на Чудомир. Особено вълнение предизвика разказа „ Юряя“ както и „Не съм от тях“.

Периодично във фоайето или в библиотеката се уреждат витрини, посветени на бележити дати или личности . Например за рождението на Христо Ботев, на Яворов, на Ран Босилек.Особено интересно събитие за децата беше проведеното четене на любими цитати от „ Малкия принц“ на 29.06, когато имаше годишнина от рождението на Антоан дьо Сен Екзюпери.

Мъдростта на времето докосна сърцата с идеята, че „ Красивото е видимо не за очите, а за сърцето“.

На 27.07 в библиотеката се отбеляза и рождението на Иван Вазов- Патриарха на българската литература. Подобаващо беше отбелязан и денят на народните будители съвместно с ОУ „ Н Вапцаров“.

В тясна връзка с дейността на библиотеката е работата в Джананова къща - това е мястото, превърнало се в любимо за габаревци, а и не само.

Организираната възпоменателната панахида в памет на Дякона Левски на 19.02., както и честването на годишнина от неговото рождение, събира в този дом не само жители на Габарево, но и хора от пределите на общината, които също обичат Духа на това място.

Тук се провеждат вечери, посветени и на поета Стефан Фурнаджиев. Във връзка с годишнината от смъртта му, освен спомена за него и неговите поетични творения, традиционно вече стана и връчването на наградените от конкурсът „ Децата на Габарево”, който беше проведен за пета поредна година. С голям ентусиазъм участва децата на Габарево - рисуват, съчиняват, изработват, а творенията остават да красят фоайето на читалището.

Традиционно тук е и връчването на учредената литературна награда на името на Стефан Фурнаджиев. Тази година тя бе връчена на Анета Събева от с.Турия.

Пълноценен живот читалището води съвместно и с Пенсионерския клуб, със съвместната певческа група. Заедно с тях отбелязахме редица празници и се провеждат множество тържества: Бабинден, Денят на лозаря, Националния празник на България. Ентусиазмът на групата е неуморен. Благодарим за подкрепата, за разбирането, за отделеното време, за любовта.

Естествено като говорим за самодейци трябва да се споделят и успехите на кукерския колектив и възрожденската група с черешов топ към него. Групата гостува в Раковски, Широка лъка, Габрово. В тази връзка искам да изкажа огромни благодарности към Община Павел баня и Общински съвет за осигурения превоз до Широка лъка. Тяхната помощ и разбиране са от голямо значение за нас като институция и в частност за колективите от самодейци.

Традиционно е участието на кукерския фестивал в Турия , а също така и на Празника на розата и минералната вода в гр. Павел баня.

Естествено кукерите са тези, които откриват винаги нашия празник- Заговезни, възвестявайки идването на доброто и новото. Те откриват и Празника на черешата. Пожелаваме им нови успехи и награди.

Представянето на читалището на Празника на розата и минералната вода в гр. Павел баня на т. нар. Селски дворове винаги е повече от успешно, но това не се дължи само на нас, а с изключителното съдействие и кулинарно участие на множество сръчни ръце на габаревските жени: Росица Кхоланди, Милена Чолпанова, Гюляр Юсеин, Кадрие Юсеин, Богдана Тенева, Величка Шипкалиева, Зорница Бичева, Мария Шамбурова. Благодаря, мили дами!

И накрая искам да обобщя, че от гледна точка на съвременния живот може съществуването на едно читалище да изглежда остаряла, похабена или непълноценна форма, но в действителност читалището е извор на духовност и импулс за ново творчество, а народно читалище „Обнова-1869” с.Габарево

0е едно своеобразно културно наследство, едно незаменимо богатство на нашата национална, селищна и родова памет, чието опазване е една обща грижа и споделена отговорност от всички. За Габарево то доказа, че е не просто постройка съградена от човека, а ценност в натрупано наследство от традиционни знания, песенен и словесен фолклор и може би най-вече памет, без която се стига до обезличаване и обезродяване на собствената ни национална идентичност. Тук се съхранява онзи все още жив Дух на Габарево, тук заякват корените български, тук се опазва „онуй що не гасне”. Истината е, че хора от различни възрастови групи, с разнородна етническа принадлежност, пресичат прага на този Дом не само за съдействие, въпрос, услуга или търсена книга - читалището в Габарево отдавна не е обикновена сграда или книгохранилище. Тук се съхраняват ценности, но тук се търси и пресечната точка, баланса, между миналото и динамично-технологичнотосъвремие.

С голямо удовлетворение и критичен поглед отправен към бъдещата работа на читалището, искам да благодаря на всички, които ни оказват своето съдействие и работят заедно с нас, ръка за ръка, рамо до рамо. Нека е спорна работата ни, удовлетворяваща, разпалваща загасналите искри. И, разбира се, да си пожелаем здраве и финансови възможности, но и повече креативност и съмишленици.

Благодаря!

 Секретар:………………………

 /Т.Бичева/